钦定古今图书集成/方舆汇编/边裔典/第129卷 > 《敕契丹知兵马李过折书》前人
## 钦定古今图书集成/方舆汇编/边裔典/第129卷 > 《敕契丹知兵马李过折书》前人

敕契丹知兵马中郎李《过折》等：“卿比在蕃中，已知才
略，一此行事，十倍所闻，既立殊勋，又成大节，何其壮
也！可突于狡筭翻覆，人面兽心，事其君长，不忠不义，
处其种落，无信无恩，专持两端，随事向背，而屈烈愚
蔽，与之同恶。卿此观变，寔为远图，诛元凶而存一蕃，
行权宜而合正道，所全者大，所虑寔深。今诸部帖然，
皆卿之力也。且顷者携叛，闻甚崎岖，羊马不保于孳
生，田畴不安于耕种，寄命山谷，并力干戈，总由顽凶，
致此劳苦。向若无卿此举，信彼所行，以疲弊之残人，
当骁雄之巨众。彼则朝夕奔命，此方岁月攻守，而众
寡不敌，歼灭有期。赖卿先见之明，迺用转祸之计，以
救万人之命，以成万代之名，岂独大功，真为上智。今
将畴其井赋，异姓封王，以旌厥庸。且有后命在彼，初
有变故，乍应惊扰，百姓既知，所当安帖，卿可与张守
珪量事处置，务逐便宜。”今既一家，爱同赤子，惟其所
欲，随事抚存。春初尚寒，及衙官刺史县令并百姓以
下，并平安好，遣书指不多及

北魏

### 孝文帝延兴二年地豆于始遣使朝贡

按《魏书孝文帝本纪》，“延兴二年八月，地豆于国遣使
朝贡。”按《地豆于》本传，“地豆于国在失韦西千馀里，
多牛羊，出名马，皮为衣服，无五谷，惟食肉酪。”延兴二
年八月，遣使朝贡，至于太和六年，贡使不绝。

### 太和六年地豆于国遣使朝贡

按：《魏书孝文帝本纪》云云。

太和十四年四月地豆于频犯塞甲戌征西大将军
阳平王熙击走之。

按：《魏书孝文帝本纪》云云。

### 孝明帝正光五年十二月地豆于国遣使朝贡

按：《魏书孝明帝本纪》云云。

北魏

### 孝明帝孝昌 年稽胡刘蠡升自称天子立年号时魏政乱不能讨

按《魏书》不载按《周书稽胡传》，“稽胡，一曰步落稽，盖
匈奴别种，刘元海五部之苗裔也。或云山戎赤狄之
后。自离石以西，安定以东，方七八百里，居山谷间，种
落繁炽。其俗土著，亦知种田。地少桑蚕，多麻布。其丈
夫衣服及死亡殡葬，与中夏略同。妇人则多贯蜃贝
以为耳及颈饰，又与华民错居。其渠帅颇识文字，然
语”类夷狄，因译乃通。蹲踞无礼，贪而忍害。俗好淫秽，
处女尤甚。将嫁之夕，方与淫者叙离。夫氏闻之，以多
为贵。既嫁之后，颇亦防闲，有犯奸者，随事惩罚。又兄
弟死，皆纳其妻。虽分统郡县，列于编户，然轻其徭赋，
有异齐民。山谷阻深者，又未尽役属。而凶悍恃险，数
为寇乱。魏孝昌中，有刘蠡升者，居云阳谷，自称“天子”，
立年号，署百官。属。魏氏政乱，力不能讨，蠡升遂分遣
部众，抄掠居民，汾、晋之间略无宁岁。

### 文帝大统元年潜师袭稽胡灭之遣使安抚其河西馀众

按《周书本纪》不载。　按《稽胡本传》：“齐神武迁邺后，始
密图之，伪许以女妻蠡升太子，蠡升信之，遂遣其子
诣邺。齐神武厚为之礼，缓以婚期。蠡升既恃和亲，不
为之备。大统元年三月，齐神武潜师袭之，蠡升率轻
骑出外征兵，为其北部王所杀，斩首送于齐神武。其
众复立蠡升第三子南海王为主，率兵拒战。齐神武
击”灭之，获其伪主及其弟西海王并皇后、夫人、王公
以下四百馀人，归于邺。居河西者，多恃险不宾，时方
与齐神武争衡，未遑经略。太祖乃遣黄门郎杨忠就
安抚之。

大统五年，稽胡叛，遣李弼等讨平之。

按《周书本纪》不载。按《稽胡本传》：“五年，黑水部众先
叛，七年，别帅夏州刺史刘平伏又据上郡反。自是北
山诸部，连岁寇暴，太祖前后遣李远、于谨、侯莫陈崇、
李弼等相继讨平之。”